section_heading: Povijest
paragraph_text: Godine 1954. u selu Bučje kraj Pleternice održavale su se pučke misije u kojima su sudjelovali pater Stjepan Müller iz Zagreba s patrom Šantićem. Müller je, govoreći o čudima spomenuo i događaj suzenja Gospina reljefa u gradu Sirakuzi na Siciliji dana 28., 29., 30. i 31. kolovoza 1953. godine. Suzenje kipa prestalo je dana 1. rujna, a ljudi iz raznih krajeva dolazili su vidjeti spomenuti događaj. Po ustaljenom običaju, susjedni svećenici odlazili su na ispomoć ostalim župama, pa se tako u župi Bučje zatekao i upravitelj pleterničke župe velečasni Ljudevit Petrak. Saslušavši razgovor zamolio je oca Müllera za fotografiju Gospe od suza. Nakon toga Petrak je otišao u bučjansku crkvu, kleknuo u klupe i molio rasvjetljenje u Gospodina.